
Seisukoha võtmine geoloogilise uuringu loa andmise kohta
Kõrgesoo uuringuruumis
1. ASJAOLUD JA MENETLUSE KÄIK

Keskkonnaameti Viru regioon saatis Narva Linnavolikogule ja Narva Linnavalitsusele 22.02.2013. a kirja nr V 10-3/13/7270-29, milles paluti vastavalt Maapõueseaduse § 14 lõikele 2 esitada kirjalik seisukoht geoloogilise uuringu loa taotluse kohta Kõrgesoo uuringuruumis. Geoloogilise uuringu loa taotleja on Energiapuu OÜ (äriregistrikood 11691065, aadress: Põllu 106a, 10918 Tallinn). Kõrgesoo uuringuruumi teenindusala pindalaga 208,99 ha paikneb Ida-Viru maakonna Narva linna territooriumi edelaosas, mahajäetud turbatootmisalal. Teenindusalast 2 km kaugusel lõunas asub Narva veehoidla, 100 m kaugusel läänes on Kulgu jõge ja Narva veehoidlat ühendav kanal.
Uuringuruum asub Kõrgesoo raba mahajäetud turbatootmisalal ja jääb järgmistele riigi omandis olevatele kinnistutele:

-
201,97 ha ulatuses katastrisse kandmata riigimaale (riigi reservmaa piiriettepanekud nr AT030730053 ja AT030730058);

-
3,59 ha ulatuses (lääneosas) Kulgu kanali kinnistule (katastritunnus 51108:003:0005);

-
3,43 ha ulatuses (lõunaosas) Narva metskonna maatükk nr 18 kinnistule (katastritunnus 51108:002:0040).

Kavandatava geoloogilise uuringu eesmärk on selgitada uuringuruumi piiresse jääva turba kasuliku kihi paksust, kvaliteeti ja kaevandamistingimusi, mis võimaldaksid hinnata maavara kogust aktiivse tarbevaruna, et hiljem taotleda sellele alale kaevandamisluba. Kaevandamine on eeldatavalt võimalik sundkuivendusega. Sondeerimisel määratakse turbalasundi kogupaksus, vähelagunenud ja hästilagunenud turba kihi paksus ja antakse ka mineraalpõhja iseloomustus. Uuringu võrgu tiheduseks on kavandatud 200 x 200 m. Igas uuringuvõrgu punktis sondeeritakse turbalasundit ja looditakse maapinna kõrgus.
Taotletava uuringuruumi alal paiknesid Kõrgesoo (pindala 69,3 ha) ja Kõrgesoo II (pindala 139,46 ha) uuringuruumid, mille kohta taotles geoloogilise uuringu lubasid Mixles OÜ. Narva Linnavolikogu 05.06.2008 otsustega nr 202 ja nr 203 ei nõustunud Kõrgesoo ja Kõrgesoo II uuringuloa andmisega. Hiljem Narva Linnavalitsuse 04.05.2011 korraldusega nr 426-k otsustati mitte nõustuda geoloogilise uuringu loa andmisega Kõrgesoo uuringuruumis OÜ-le Energiapuu. Nõusoleku mitteandmine põhjendati järgmiselt:
-
Eesti Energia Narva Elektrijaamad AS esitas Narva Linnavalitsusele 15.04.2011 kirja nr NJ-2-2/00927, milles on toodud arvamus Kõrgesoo uuringuruumi geoloogilise uuringu loa taotluse kohta. Ettevõtte leidis, et geoloogiline uuring Kõrgesoo uuringuruumis võib kahjustada uuringualaga külgneva Balti Elektrijaama tuhavälja nr 2 settetiigi piirete stabiilsust.

-
Narva linna üldplaneeringu kohaselt Kõrgesoo piirkonna maakasutuse sihtotstarbeks on määratud metsamajandusmaa ning sellised alad on ette nähtud säilitada eelkõige looduslikuna.

Keskkonnaameti Viru regioon jättis algatamata keskkonnamõju hindamise Kõrgesoo uuringuruumi geoloogilise uuringuloa andmise menetluse käigus ning otsustas, et on vajalik täiendav ekspertarvamus geoloogilise uuringuga kaasnevate mõjude kohta.
Inseneribüroo STEIGER OÜ poolt on koostatud Kõrgesoo uuringuruumi geoloogilise uuringu keskkonnaekspertiis (Tallinn 2013, töö nr 12/0972). Geoloogilise uuringu peamised keskkonnariskid on seotud arendaja töökultuuri ja –võtetega. Töö konkreetsel planeerimisel ja geoloogiliste uuringute tegemisel olulist keskkonnamõju ei teki. Tekkiv mõju on lokaalne ja lühiajaline. Uuringute lõppemisel viiakse uuringuala uurimiseelsesse seisundisse. Peale keskkonnaekspertiisi valmimist võib järeldada, et turba säästliku kasutamise seisukohalt on Kõrgesoo uuringuruumis turba jääkvaru ammendamine otstarbekas ja geoloogiline uuring ei too endaga kaasta olulist keskkonnamõju. Geoloogilise uuringu käigus kogutud andmed võimaldavad hinnata kaevandamisega kaasnevaid mõjusid ja pakkuda välja leevendavaid meetmeid. Keskkonnaekspertiis saadeti tutvumiseks Eesti Energia Narva Elektrijaamad AS-le. Vastavalt 19.04.2013 Eesti Energia Narva Elektrijaamad AS kirjale nr NJ-2-2/00494 nõustub ettevõte geoloogiliste uuringutega Kõrgesoo uuringuruumis eeldusel, et järgitakse kõiki OÜ Inseneribüroo STEIGER keskkonnaekspertiisis toodud tingimusi ja piiranguid.
Narva linna üldplaneeringu kohaselt antud piirkond on ettenähtud kasutamiseks metsamaana ja säilitamiseks loodusliku alana. Kuid praegusel kujul ei saa alal korralikku metsa kasvatada ning samuti ei ole tegemist loodusliku alaga. Keskkonnaministri 13.01.2011. a määrusega nr 7 kinnitatud „Kaevandamisega rikutud mahajäetud turbaalade nimekiri“ kohaselt on tegemist kaevandamisega rikutud ning maha jäetud kaevandamisalaga. Maapõueseduse üldise korra alusel on lubatud sellistel aladel kaevandamise taaskäivitamine, et tagada maavara säästlik kasutamine ja keskkonnamõju vähendamine. Kaevandamisele järgnev korrastamine aitab vähendada CO2 emissiooni, mis on rikutud alal kordades suurem kui looduslikul alal. Eelnevat arvesse võttes ja turbavaru säästliku kasutamise seisukohalt on edasine turba kaevandamine Kõrgesoo uuringuruumis otstarbekas ja kooskõlas riigi huviga antud küsimuses.
Geoloogiline uuringuluba ei anna uuringuloa omanikule garantiid, et talle hilisemalt väljastatakse maavara kaevandamise luba. Geoloogilise uuringu loa saamisel ei teki õiguspärast ootust kaevandamisloa saamiseks. Juhul, kui hiljem Energiapuu OÜ taotleb maavara kaevandamise loa, siis vastavalt Keskkonnamõju hindamise ja keskkonnajuhtimissüsteemi seaduse § 6 lõikele 1 punktile 28 enne loa andmist tuleb teha taotletavale tegevusele keskkonnamõju hindamine, kus hinnatakse kõik võimalikud keskkonnamõjud ja kaasatakse menetlusse kõike huvitatud isikuid.
Arvestades keskkonnaeksperiisi tulemusi, Narva Linnavalitsus teeb volikogule ettepaneku nõustuda geoloogilise uuringu loa andmisega Kõrgesoo uuringuruumis. Täiendavalt tuleb geoloogilise uuringu käigus koostada piirkonna hüdrogeoloogiline skeem, koguda andmed settetiikide konstruktsiooni kohta, läbi viia geotehniline uuring tammide püsivuse selgitamiseks ja määrata välja veoteeasukoht ja konstruktsioon. 
2. ÕIGUSLIKUD JÄRELDUSED

2.1 Vastavalt Kohaliku omavalitsuse seaduse § 22 lõikele 2 seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.
2.2 Vastavalt Maapõueseaduse § 14 lõikele 2 loa andja saadab üldgeoloogilise uurimistöö loa või uuringuloa taotluse ning taotluse kohta tehtava otsuse eelnõu arvamuse saamiseks Eesti Maavarade Komisjonile ja taotletava uuringuruumi asukoha kohalikule omavalitsusele, kes annavad oma arvamuse kirjalikult.
3. OTSUS
Nõustuda geoloogilise uuringu loa andmisega Kõrgesoo uuringuruumis eeldusel, et järgitakse kõiki OÜ Inseneribüroo STEIGER keskkonnaekspertiisis (töö nr 12/0972, Tallinn 2013) toodud tingimusi ja piiranguid.
4. RAKENDUSSÄTTED
4.1 Käesolevat otsust on võimalik vaidlustada Tartu Halduskohtu Jõhvi Kohtumajas 30 päeva jooksul arvates korralduse teatavakstegemisest.
4.2 Käesolev otsus jõustub teatavakstegemisest.

4.3 Arhitektuuri-ja Linnaplaneerimise Ametil teha otsus teatavaks Keskkonnaameti Viru regioonile (Pargi 15, 41537 Jõhvi).

